აოგაშიმა

აოგაშიმა (იაპონ. 青ヶ島) — იაპონიაშ დორხველი ვულკანური კოკი ფილიპინიშ ზუღას, რე ტოკიოშ ადმინისტრაციაშ დუდალაშ თუდო, იდვალუაფუ თიშე 358 კმ-ით ობჟათეჸურე. წჷმარინუანს იძუშ კოკეფიშ უძგალაშ ობჟათეს დვალირ დო არძოშე იზოლირაფილ დოხორინელ კოკის. კოკის გონაშენელ რე ოფუტე აოგაშიმა, ნამუთ ტოკიოშ მეტროპოლიურ არეალშა, ჰატიძიოშ პრეფექტურაშა მიშმურს. 2009 წანაშ მუნაჩეემფით, კოკის 205 ადამიერი ოხორანდჷ. ორხველჷ ფუძი-ჰაკონე-იძუშ ნაციონალურ პარკის. გეოლოგია აოგაშიმა მაანთხაშური სისტემაშ ვულკანური კოკიე; თიში სიგჷრძა 3,5 კმ-იე, ოდო მაქსიმალური განი 2,5 კმ. კოკიშ ფორმას გჷთმაჭყანს ოთხი წყართუდონი კალდერაშ ნოსქილედეფი. აკოხურგილიე ძალამი ახრა, უწმაწოთ, ვულკანური დეპოზიტეფშე ეგაფილი კლიფეფით. კალდერაშ ობჟათე ძგას კლიფიშ სიმაღალა 423 მეტრა რე. იაპონიაშ მეტეოროლოგიური ოაგენტე აოგაშიმას C კლასიშ აქტიურ ვულკანო მირჩქინანს. ეკონია ეშაგორგოთუეფი 1781-1785 წანეფც მითმეურდჷ. ისტორია აოგაშიმიშ დოხორინიშ ისტორია ნათერი ვა რე. მახორობაშ უდიდაში ნორთი იაპონარიე. კოკი მოშინაფილიე იაპონიაშ ისტორიაშ ედოშ პერიოდიშ დინნაჭარეფს, ნამუეფიშ მეჯინათ ვულკანური აქტივობეფი თაქ 1652 წანას დო 1670-1680 წანეფს მინოჸვე. 1780 წანას მოხვადჷ დიხაშნწალუაქ, მუსჷთ კალდერაშ ტობეფშე ორქიშ გოტებაქ მაჸუნჷ, ოდო უკული, 1781 წანას დიხაშნწალუას ეშაგორგოთიქ. 1783 წანაშ პირელს, ეშაგორგოთიშ გეშა ოხვილურქ იჸუ კოკიშ 63 ფანიაშ ევაკუაციაქ. 1785 წანაშ მასიური ეშაგორგოთიშ გეშა კოკიშ 327 მახორუშე 130-140 ადამიერქ მედინჷ. გალერეა რესურსეფი ინტერნეტის High-resolution aerial photo of Aogashima Topographic map Archived 2012-03-22 ვებ-ხასჷლას Wayback Machine.